Broj: 711-I-1054-M-50/21-03-12

Zagreb, 2. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Borisa Piližote, zamjenika gradonačelnika Grada Osijeka,** za davanjem mišljenja Povjerenstva**,** na 129. sjednici, održanoj 2. lipnja 2021., daje sljedeće:

**MIŠLJENJE**

**Na temelju članka 20. stavka 3., a u vezi s člankom 7. podstavkom d) ZSSI-a,** **dužnosnik Boris Piližota u razdoblju od šest mjeseci nakon prestanka obnašanja dužnosti zamjenika gradonačelnika Grada Osijeka, u kojem razdoblju će koristiti pravo naknade plaće, ne može primati naknade za obnašanje funkcije člana Gradskog vijeća Grada Osijeka i člana Županijske skupštine Osječko-baranjske županije.**

Obrazloženje

Zahtjev za davanjem mišljenja Povjerenstva podnio je dužnosnik Boris Piližota, zamjenik gradonačelnika Grada Osijeka. U knjigama ulazne pošte zahtjev je zaprimljen pod poslovnim brojem 711-U-1998-M-50/21-01-5, dana 1. lipnja 2021., povodom kojeg se vodi predmet broj M-50/21. Dužnosnik je još jednom podnio isti upit, koji je u knjigama ulazne pošte zaprimljen pod poslovnim brojem 711-U-2142-M-50/21-02-5, dana 8. lipnja 2021.

Dužnosnik u zahtjevima u bitnom navodi kako mu je 4. lipnja 2021. istekao mandat zamjenika gradonačelnika te će koristiti pravo naknade plaće u narednih 6 mjeseci. Obzirom da je izabrani vijećnik novog saziva gradskog vijeća, također izabrani vijećnik novog saziva županijske skupštine te vanjski član jednog saborskog odbora, traži informaciju od kada imam pravo primati naknade za obnašanje navedenih funkcija te koja je procedura za pokretanje prava na isplatu naknada za navedene funkcije

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Boris Piližota obnaša dužnost zamjenika gradonačelnika Grada Osijeka. Stoga je Boris Piližota, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

U odnosu na okolnost da je dužnosnik nakon prestanka obnašanja dužnosti zamjenika gradonačelnika Grada Osijeka, na održanim lokalnim izborima, izabran za člana Gradskog vijeća, kao i Županijske skupštine Povjerenstvo ističe kako nema zapreke u smislu odredbi ZSSI-a da isti bude izabran za predsjednika Gradskog vijeća i Županijske skupštine.

U odnosu na primanje naknade, Povjerenstvo ukazuje kako je člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Uvidom u podnesena Izvješća o imovinskom stanju dužnosnika Borisa Piližote utvrđeno je kako je navedeni dužnosnik dužnost zamjenika gradonačelnika Grada Osijeka obnašao profesionalno, odnosno za istu primao plaću.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da zamjenik gradonačelnika, koji dužnost obavlja profesionalno, za vrijeme profesionalnog obavljanja dužnosti ostvaruje pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Člankom 90.a stavkom 4. navedenog Zakona propisano je da navedene osobe koje su dužnost obavljale profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Povjerenstvo ukazuje da naknada plaće, koju dužnosnik Boris Piližota može ostvarivati nakon prestanka obnašanja dužnosti zamjenika gradonačelnika Grada Osijeka, proizlazi iz obnašanja navedene dužnosti i time smatra se plaćom odnosno naknadom u smislu članka 4. stavka 1. ZSSI-a.

Članovi gradskih vijeća i županijskih skupština nisu dužnosnici u smislu odredbi članka 3. ZSSI-a, međutim i obavljanje dužnosti člana predstavničkog tijela jedinice lokalne samouprave, u konkretnom slučaju obavljanje dužnosti člana Gradskog vijeća Grada Osijeka i Županijske skupštine Osječko-baranjske županije, nedvojbeno predstavlja obavljanje druge javne dužnosti, stoga i naknada koja načelno pripada članovima predstavničkih tijela jedinica lokalne samouprave, predstavlja naknadu za poslove obnašanja javnih dužnosti.

Za one članove predstavničkog tijela u jedinici lokalne odnosno područne (regionalne) samouprave koji istovremeno već primaju plaću ili naknadu po osnovi obavljanja neke javne dužnosti iz članka 3. ZSSI-a, primitak naknade za obavljanje dužnosti člana predstavničkog tijela, u konkretnom slučaju člana Gradskog vijeća Grada Osijeka i Županijske skupštine Osječko-baranjske županije, predstavljalo bi primanje dodatne naknade za poslove obnašanja javnih dužnosti u smislu članka 7. točke d) ZSSI-a.

S obzirom da na temelju članka 20. stavka 3. ZSSI-a, zabrane iz članka 7. istog Zakona, pa tako i zabrana primanja dodatne naknade za poslove obnašanja javnih dužnosti, obvezuju dužnosnike kako za vrijeme obnašanja dužnosti, tako i u razdoblju od dvanaest mjeseci nakon prestanka obnašanja dužnosti, dužnosnik Boris Piližota ne može istovremeno primati naknadu plaće nakon prestanka obnašanja dužnosti zamjenika gradonačelnika Grada Osijeka i naknadu za obnašanje javne dužnosti člana Gradskog vijeća Grada Osijeka i Županijske skupštine Osječko-baranjske županije, odnosno može primati samo jednu od navedenih naknada.

U vezi procedure isplate navedenih naknada Povjerenstvo napominje kako nije nadležno za istu, slijedom čega upućuje dužnosnika da se u vezi ovog dijela zahtjeva obrati nadležnim tijelima Grada Osijeka ili Osječko-baranjske županije.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Boris Piližota, osobnom dostavom
2. Objava na internetskoj stranici Povjerenstva
3. Pismohrana